Seni Vene maagaasi põletavad vallad lähevad järjest üle biokütusega töötavatele elektri- ja küttejaamadele, sest maagaasi kallinemine ja hirm Venemaa tarnekindluse pärast sunnib harjumuspäraseks kujunenud gaasikütet välja vahetama.    Seni oma katlamaju maagaasiga kütnud Rakvere Soojus otsustab veebruari alguses biokütusega töötava elektri- ja küttejaama rajamise riigihanke, et katta sellega ligi veerand linna soojusvajadusest.    Kui  gaasiga midagi juhtub, siis suudame vä­he­malt oma torud soojad hoi­da, lausus ettevõtte juht Sven Trofimov. Ligi 100 miljonit kroo­ni maksvale elektri-ja küttejaamale kavandatakse ühemegavatist elektri- ja kahemegavatist küttetootmisvõimsust.    Rakverelaste uuele jaamale sobib nagu rusikas silmaauku keskkonnaministeeriumis järgmise kuu jooksul valmiv investeerimistoetuse määrus. Valitsus suunab järgneva kuue aasta jooksul biokütustel töötavate elektri- ja küttejaamade ehitamiseks riigi abina ligi  miljard krooni.    Kuni poole maksumuse ulatuses toetatakse kuni 100 miljoni kroonise maksumusega projekte. Abi­kõlb­­likud on investeeringud ehitamisse ja seadmete soetamisse, ütles ministeeriumi büroojuhataja kohusetäitja Andres Pirso.    Nelja Energia osaühing kavandab loomasõnnikust tekkiva biogaasiga töötavat elektri- ja küttejaama Vinni valda. Oleme projekteerimisjärgus ning ministeeriumis kavandatav toetuspakett mõjutab oluliselt meie tegevust, ütles Nelja Energia juhatuse  esimees Martin Kruus. Loodame, et saame juba 2010. aastal energiat tootma hakata.    Elektri- ja küttejaamad võiksid katta ligi viiendiku Eesti elektrienergiavajadusest, kinnitas Eesti Energia Põhivõrgu osaühingu juht Lembit Vali. Jaamad võiksid olla kõikides Eesti linnades. Sellise jaama rajamine tasub ennast ära üksnes suuremates asulates, kus on võimalik aasta ringi leida toodetavale aurule püsivaid tarbijaid. Tegemist on tehnoloogiaga, millega toodetakse rohkem soojust kui elektrit.    Elektri- ja küttejaamade rajamiseks avab Vali sõnul ukse asjaolu, et nüüd hakkavad amortiseeruma kümmekonna aasta eest Maailmapanga abiga renoveeritud katlamajad. Väikese tootmisvõimsusega jaamad ei vaja elektrivõrguga liitumiseks Põhivõrgu võimsusi, vaid need saab ühendada otse elektrienergia jaotusvõrku.    Andres Reimer, arileht.ee